Counter-Strike: Condition Zero

Counter-Strike: Condition Zero – pirmojo asmens šaudyklė, kurią sukūrė „Valve“, „Turtle Rock Studios“ ir „Ritual Entertainment“. Žaidimą 2004 m. kovo 23 d. išleido „Valve“ ir „Sierra Entertainment“. „Condition Zero“ naudoja GoldSrc žaidimų variklį. Žaidimas turi 2 vieno žaidėjo režimus: Tour of Duty ir Condition Zero: Deleted Scenes. Kartu su kitais „Valve“ žaidimais, 2013 m. vasario 5 d., „Condition Zero“ buvo išleistas „Mac OS X“ ir „Linux“ operacinėms sistemoms.

Žaidimas 
„Counter-Strike: Condition Zero“ žaidimo stilius identiškas kitoms „Counter-Strike“ serijos dalims. Pagrindinis žaidimo tikslas – priklausomai nuo komandos, susprogdinti arba nukenksminti bombą, išlaisvinti visus įkaitus, arba nužudyti visą priešininkų komandą. Žaidimas nuo kitų savo serijos dalių išsiskiria savo vieno žaidėjo režimais Tour of Duty ir Condition Zero: Deleted Scenes.

Režime Tour of Duty, žaidėjas dalyvauja turuose, kurie žaidėjui duoda įvairius tikslus. Vienas žemėlapis turi nuo 1 iki 3 užduočių, kurias atlikęs, žaidėjas atrakina kitą žemėlapį ir naujas užduotis. Režime iš viso yra 6 turai.

Režime Condition Zero: Deleted Scenes, žaidėjas atlieka misijas. Daugelis misijų reikalauja žaidėjo atlikti užduotis daugiau nei viename žemėlapyje, kuriuose reikia išspręsti galvosūkį arba surasti būdus apeiti įvairias kliūtis. Šiame režime nėra pinigų – žaidėjas pradeda kiekvieną misiją su tam tikrais ginklais ar įranga. Kai kuriose misijose žaidžiama su DI komandos nariais, tačiau dažniausiai žaidėjas žaidžia pats vienas.

Kūrimas 
„Rogue Entertainment“ žaidimą kurti pradėjo 2000 m. 2001 m. gegužės mėn. apie jo kūrimą paskelbė E3 konferencijoje. Metų pabaigoje žaidimo kūrimo vadovas Jim Molinet paliko „Rogue Entertainment“ ir perėjo į „Sony“. Netrukus po to įmonė iširo. Po iširimo „Valve“ perdavė teises į žaidimo kūrimą bendrovei „Gearbox Software“, kurie prieš tai sukūrė papildomą turinį kitam „Valve“ žaidimui – „Half-Life“.

Po kelių išleidimo atidėjimų „Gearbox Software“ nesugebėjo sukurti žaidimo iki nustatyto 2002 m. termino. Žaidimo kūrimas buvo perduotas įmonei „Ritual Entertainment“, kurie pavertė „Counter-Strike: Condition Zero“ į vieno žaidėjo režimo žaidimą su 20 atskirų, viena su kita nesusietų misijų. Žaidimą tikėtasi išleisti 2003 m. „Windows“ ir „Xbox“ platformoms kartu su kelių žaidėjų režimu, kurį parengė „Turtle Rock Studios“.

„Valve“ paskelbė žaidimą pabaigtu ir pradėjo dalinti kopijas kritikams, kurie žaidimą įvertino vidutiniškai 60 %. „Condition Zero“ kūrimas prasidėjo iš naujo. „Ritual Entertainment“ buvo pašalinta nuo tolesnio žaidimo kūrimo. „Valve“ paskyrė „Turtle Rock Studios“ žaidimo kūrimo užbaigimui. Jie pridėjo naują dirbtinio intelekto sistemą, kuri buvo testuota „Counter-Strike 1.6“, prieš išleidžiant „Condition Zero“. Pabaigtas žaidimas yra panašus į prieš tai sukurtą „Gearbox Software“ versiją. Jis taip pat turi 12 misijų, kurias sukūrė „Ritual Entertainment“. Šis misijų rinkinys vėliau buvo pavadintas Deleted Scenes.

Įvertinimas 
„Counter-Strike: Condition Zero“ žaidimų apžvalgų ir įvertinimų svetainėje Metacritic vidutiniškai gavo 65 iš 100 balų, remiantis 33 kritikų apžvalgomis.

Išnašos 

2004 kompiuteriniai žaidimai
Pirmojo asmens šaudyklės